《似表复以诗来再次前韵并简似矩待》
宋代·李纲

吾宗抱逸韵，试吏得南屏。扫厅日哦诗，俗士驾敢并。

双溪与叠日，拄颊对佳境。诸昆奉板舆，晨夕严省定。

仲氏近剖符，鍊养窥丹井。叔兮久燕閒，禅要心独领。

何人絷骐骥，逸足未高骋。会当归本朝，宗社重九鼎。

衰疲老山林，耕钓供饵饼。叩门欣得朋，草草具醪茗。

追思会金陵，三载如食顷。契阔怀晤言，川途阻修永。

临流送将归，岁晏风霜冷。寄声昆季间，卜邻谁定肯。

天高烟雾深，且纵江湖艇。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。